b'\n_START_ARTICLE_\nPartido Justicialista\n_START_PARAGRAPH_\nPartido Justicialista (PJ) on argentiinalainen puolue, joka vuoden 2005 vaalien j\xc3\xa4lkeen on edustajainhuoneen suurin yksitt\xc3\xa4inen puolue (116 paikkaa 257:st\xc3\xa4). Puolueen perusti Juan Per\xc3\xb3n vuonna 1945 ja se kannattaa peronismia, Per\xc3\xb3nin ajatuksille perustuvaa poliittista suuntausta. Puolueen nimi tulee sanoista justicia (oikeudenmukaisuus) ja socialista (sosialisti(nen)). Sen kannattajia nimitet\xc3\xa4\xc3\xa4n nimill\xc3\xa4 peronistas tai justicialistas. Se kuuluu kristillisdemokraattisten puolueiden Organizaci\xc3\xb3n Dem\xc3\xb3crata Cristiana de Am\xc3\xa9ricaan._NEWLINE_Puolue oli kielletty Per\xc3\xb3nin karkotuksen j\xc3\xa4lkeen 1955, jolloin Revoluci\xc3\xb3n Libertadora (vapautusvallankumous) -niminen sotilasvallankaappaus poisti Per\xc3\xb3nin vallasta aina vuoteen 1973. Sek\xc3\xa4 El Proceson aikana, kunnes vaalit j\xc3\xa4rjestettiin 1983._NEWLINE_PJ ei sijoitu sujuvasti mihink\xc3\xa4\xc3\xa4n vakiintuneeseen poliittiseen kategoriaan. Sen kannattajina on ollut sek\xc3\xa4 vasemmistosissej\xc3\xa4 (Montoneros) sek\xc3\xa4 \xc3\xa4\xc3\xa4rioikeistolaisia kuolemanpartioita (Jos\xc3\xa9 L\xc3\xb3pez Rega ja Alianza Anticomunista Argentina)._NEWLINE_PJ h\xc3\xa4visi ensimm\xc3\xa4iset sotilasvallan j\xc3\xa4lkeiset vaalit 1983 sosialistiselle Uni\xc3\xb3n C\xc3\xadvica Radicalille. Justialistipresidentti Carlos Menem (1989\xe2\x80\x931999) harjoitti uusliberaalia politiikkaa, jonka j\xc3\xa4lkeen PJ h\xc3\xa4visi vaalit siit\xc3\xa4 itsest\xc3\xa4\xc3\xa4n irtautuneelle FrePaSolle ja UCR:lle, mutta ker\xc3\xa4si lis\xc3\xa4\xc3\xa4 kannatusta 2001 vaaleissa ja puolueen Eduardo Duhalde joutui senaatin valitsemana presidentiksi talousromahduksen aikaan ja sen j\xc3\xa4lkeen._NEWLINE_Vuoden 2003 vaaleissa puolue hajosi kolmeen osaan, kun kolme sen eri faktiota tuki eri presidenttiehdokkaita: Carlos Menemia, N\xc3\xa9stor Kirchneria (Duhalden tukema) ja Adolfo Rodr\xc3\xadguez Sa\xc3\xa1ta. Kirchnerin voiton j\xc3\xa4lkeen puolue ryhmittyi h\xc3\xa4nen taakseen entist\xc3\xa4 vasemmistolaisemmalla linjalla. My\xc3\xb6s vuoden 2005 vaaleissa kaksi ryhmittym\xc3\xa4\xc3\xa4 oli toisiaan vastassa. Buenos Airesin provinssissa presidentin vaimo Cristina Fern\xc3\xa1ndez de Kirchner ja entisen presidentin vaimo Hilda de Duhalde olivat toisiaan vastassa. Fern\xc3\xa1ndez valittiin vasemmistolaisemman Frente para la Victoria -ryhmittym\xc3\xa4n tuella. Frente para la Victoriaa vastassa ovat Duhalden ja Menemin tukijat (Frente Justicialista).'